Høye mobbetall i flere år
Opprør blant lærere, elever sendes hjem. Siden 2019 har Glommasvingen skole skiftet toppledere gang på gang. – Vi har jobbet for å stabilisere og støtte ledergruppen ved skolen, men vi har dessverre ikke nådd målet om å få på plass en stabil ledergruppe.  Det skriver kommunalsjef for barn og unge, Kristin Granne, på Sør-Odal kommunes egen hjemmeside. Siden den nye storskolen sto ferdig høsten 2019, har det vært hyppige bytter av toppledere for de rundt 100 ansatte og nær 900 elevene: Nå har Ingrid Maria Ulheim, som har vært rektor i ett år, og assisterende rektor Unni Mundal sagt opp – og slutter i jobbene sine 20. mai. – Alvor Rektoravgangen førte til opprør hos lærere, som ikke møtte opp på jobb onsdag. De aller fleste elvene ble sendt hjem – og samme kveld demonstrerte 30–40 foreldre til støtte for lærerne.  – Kommunal og politisk ledelse er nødt til å ta denne situasjonen på alvor, og finne de rette tiltakene, sier Thore Johan Nærbøe, leder i Utdanningsforbundet i Innlandet, til VG. – Slik kan alle ved Glommasvingen skole få tid og ressurser til å jobbe med de skal: å drive en så god skole som overhodet mulig, fortsetter han. Mobbeproblem Skolen har store utfordringer med både høye mobbe-tall og dårlig læringsmiljø ved skolen:  Ifølge Elevundersøkelsen oppgir 17 prosent av elevene på 7. trinn at de har blitt mobbet i  skoleåret 2023/24.  Dette ligger et stykke over snittet både for grunnskolene i Innlandet (13 prosent) og i landet for øvrig (13 prosent) – på det siste klassetrinnet i barneskolen. Tallene viser ellers at mobbingen har vært høy også på tiende trinn i ungdomsskolen. 16 og 17 prosent av elevene på avgangstrinnet oppgir mobbing i skoleårene 2021/22 og 2022/23. (Prosent ikke oppgitt i 2023/24). Nærbøe i Utdanningsforbundet Innlandet mener Glommasvingen skole og Sør-Odal kommune er nødt til å jobbe steinhardt for å gjenopprette tilliten til skolen. – Når både lærere, foreldre og elever reagerer så sterkt på de manglende ressursene på denne skolen, så forteller det at skoleeier er nødt til å gripe tak, sier Nærbøe til VG. 69 lærere på skolen er organisert i forbundet.  Statsforvalteren, som er statens tilsynsorgan for skolene, bekrefter at de vil fortsatt ha spesielt tett oppfølging av Glommasvingen skole. – Det har vært for høy andel mobbing ved Glommasvingen skole. Dette er noe vi vet at det jobbes med. Det er viktig at kommuner og skoler går inn i resultatene og analyserer disse, sammen med annen relevant lokalkunnskap om elevenes læringsmiljø, skriver utdanningsdirektør Aasa Gjestvang hos Statsforvalteren i en e-post til VG. Tilsynsorganet har fulgt kommunen og skolen tett over lengre tid gjennom blant annet Oppfølgingsordningen. – Og det kommer vi til å fortsette med frem til sommeren 2025, skriver Gjestvang. Hverken kommunedirektør Anita Orlund og ordfører Knut Hvithammer (Ap) vil svare på VGs spørsmål torsdag. I stedet uttaler Kristin Granne, kommunalsjef for barn og unge, seg på vegne av alle tre. – Sør-Odal kommune har over tid hatt utfordringer knyttet til læringsresultater og skolemiljø. Ett av målene med å etablere en ny, stor skole, var å samle ressurser og gi et bedre opplæringstilbud, skriver Granne i en e-post til VG. Hun svarer ikke på VGs spørsmål, men har sendt en generell kommentar der hun forteller hva kommunene har gjort for å løfte skolen. – Vi har satt i gang systematisk arbeid for å styrke elever som har utfordringer sosialt. I dette arbeidet involveres alle ansatte, også SFO, skriver hun og fortsetter: – Vi arbeider også med å styrke samarbeidet mellom hjem og skole, og legger vekt på elevmedvirkning. Kommunen har gitt skolen 18 millioner mer i budsjettramme fra 2020 til 2024, samtidig som det har blitt 20 færre elever, skriver hun.  – Det er de to siste årene blitt ansatt flere lærere, ledere og støttefunksjoner i skolen, skriver Granne. Hun har selv fungert som rektor en periode på skolen. En av i alt ti som har utgjort rektorkollegiet på knappe fem år. – Burde være en åpen sak  – De siste fem årene er bevis på at Sør-Odal kommune ikke klarer å administrere Glommasvingen skole.  Det sier elevrådsleder ved Glommasvingen, Jonathan Haraldsen (16). Han reagerer dessuten på at møtet på rådhuset ble holdt for lukkede dører onsdag kveld. – Hvorfor stenger dere dørene til alle som bor her? Dette burde være en åpen sak. Haraldsen opplever at kommuneledelsen ikke ville at folk skulle vite hva som foregikk.  – Derfor er saken komplisert. Folk gjetter hva som foregår.  Varslet gjentatte ganger  Tidligere assisterende rektor Øystein Hanevik, sendte i sin tid flere interne varsler til kommuneledelsen, om det han mener var kritikkverdige forhold.  Han fikk ikke respons, og måtte til slutt varsle Arbeidstilsynet og Statsforvalteren. Varselet tok for seg det han mener er en rekke brudd på opplæringsloven og arbeidsmiljøloven. – Problemet var at det ikke ble fulgt opp. Da jeg ikke fikk svar på gjentatte varsler, valgte jeg å si opp stillingen min. På spørsmål fra VG onsdag kveld om hvordan situasjonen er på skolen om ett år, svarte ordfører Knut Hvithammer (Ap): – Jeg har veldig god tro på at det er en rolig og fin situasjon ved Glommasvingen skole, sa Hvithammer. – Det vil klart være utfordringer, for ting løses ikke på en dag, en uke eller et år, men vi har sett forbedringer de siste årene, la han til.
Glommasvingen skole har skiftet toppleder flere ganger siden oppstarten høsten 2019. Rektor Ingrid Maria Ulheim og assisterende rektor Unni Mundal fratrer sine stillinger fra 20. mai. Skolen har også høye tall for mobbing og dårlig læringsmiljø. 17 prosent av elevene på 7. trinn rapporterer mobbing i skoleåret 2023/24. Lærere og Utdanningsforbundet Innlandet krever at kommunens ledelse tar situasjonen på alvor og finner tiltak.